Broj: 711-I-1149-M-69/21-02-19

Zagreb, 25. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka kao zamjenika predsjednice Povjerenstva te Tončice Božić, Aleksandre Jozić Ileković i Tatijane Vučetić kao članica Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Marina Gregorovića, gradonačelnika Grada Cresa, za davanjem mišljenja Povjerenstva,** na 132. sjednici, održanoj dana 25. lipnja 2021.g., daje sljedeće

**MIŠLJENJE**

**Na temelju članka 14. stavka 2. ZSSI-a, dužnosnik Marin Gregorović, može istovremeno obnašati dužnost gradonačelnika Grada Cresa i funkciju predsjednika Upravnog vijeća Županijske lučke uprave Cres,** **jer je predmetna ustanova proglašena pravnom osobom od posebnog interesa za Primorsko-goransku županiju, ali za obavljanje navedene funkcije nema pravo na naknadu, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnio je dužnosnik Marin Gregorović, gradonačelnik Grada Cresa. U knjigama ulazne pošte zahtjev je zaprimljen dana 21. lipnja 2021.g., pod poslovnim brojem 711-U-2625-M-69/21-01-4, povodom kojeg se vodi predmet broj M-69/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načenici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da dužnsonik Marin Gregorović obnaša dužnost gradonačelnika Grada Cresa od 11. lipnja2021.g., dok je u mandatu 2017.-2021.g. obnašao dužnost zamjenika gradonačelnika Grada Cresa. Stoga je povodom obnašanja navedene dužnosti Marin Gregorović obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za mišljenje navodi da je kao zamjenik gradonačelnika obavljao funkciju predsjednika Upravnog vijeća Županijske lučke uprave Cres bez naknade u skladu s uputama Povjerenstva pa ga zanima je li dužan podnijeti ostavku na navedenu dužnost sada kada je izabran za gradonačelnika. S time da dužnosnik napominje kako u narednom mandatu neće biti imenovan na tu dužnost.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka, predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Povjerenstvo je uvidom u sudski registar Trgovačkog suda u Rijeci utvrdilo da je pod brojem MBS: 040148734, OIB: 35888379055, upisana ustanova Županijska lučka uprava Cres čiji je osnivač Primorsko-goranska županija.

Uvidom u Registar ustanova i izvanproračunskih fondova od posebnog interesa koje vodi Povjerenstvo utvrđeno je da je Županijska lučka uprava Cres Odlukom o utvrđivanju popisa pravnih osoba od posebnog interesa za Primorsko-goransku županiju od 12. svibnja 2011.g., objavljenu u Službenim novinama br. 14/11, proglašena ustabnovom od posebnog interesa te jedinice regionalne samouprave te stoga dužnosnik može istovremeno obnašati funkciju gradonačelnika Grda Cresa i predsjednika Upravnog vijeća te ustanove.

Povjerenstvo napominje kako dužnosnik sukladno članku 14. stavku 2. ZSSI-a za obavljanje funkcije predsjednika Upravnog vijeća Županijske lučke uprave Cres nema pravo na naknadu, osim prava na naknadu putnih i drugih opravdanih troškova.

Slijedom svega navedenog, Povjerenstvo je dalo mišljenje kao u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Dužnosnik Marin Gregorović, elektroničnom dostavom
2. Objava na internetskoj stranici Povjerenstva
3. Pismohrana